पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. जवाहरलाल नेहरू राष्ट्रीय नागरी पुनरुत्थान योजना (जेएनएनयूआरएम) अंतर्गत शहर में क्रियान्वित योजनाओं की समीक्षा करने पहुंची संसदीय नगर विकास समिति हवा हवाई दौरा कर लौट गई। लगभग ढाई-तीन घंटे में शहर में क्रियान्वित जेएनएनयूआरएम योजनाओं का जायजा लिया। बाद में अधिकारियों द्वारा समिति के सामने एक नामी होटल में योजनाओं का लेखा-जोखा पेश किया गया। इसे देख संसदीय समिति दिल्ली लौट गई।
अब मनपा पर संसदीय समिति को हाईजैक करने का आरोप लग रहा है। मनपा ने समिति को अपने शेड्यूल अनुसार ही योजनाएं दिखार्इं। सिर्फ वे ही योजनाएं दिखाई गर्इं, जो जेएनएनयूआरएम अंतर्गत सफल हुई हैं। अधूरी योजनाओं से समिति को कोसों दूर रखा गया। संसदीय समिति के शेड्यूल में कन्हान पंपिंग स्टेशन, स्टार बस परिवहन सेवा, मल-जल शुद्धिकरण केंद्र, रामझूला और मस्कासाथ पुल के शामिल होने की जानकारी है। लेकिन मनपा ने सिर्फ कन्हान पंपिंग स्टेशन और आनंद टॉकीज आरयूबी
दिखाकर समिति को संतुष्ट कर दिया। समिति ने भी अपने शेड्यूल अनुसार योजनाएं देखने की कोशिश नहीं की। बता दें कि शहर में जेएनएनयूआरएम अंतर्गत 19 योजनाओं पर काम शुरू है। जिसमें सिर्फ कन्हान पंपिंग स्टेशन, आनंद टॉकीज आरयूबी और मंगलवारी आरओबी सफल योजनाओं में शुमार है। अन्य योजनाएं अधूरी पड़ी हैं। स्टार बस अस्त-व्यस्त अवस्था में है।
बुधवार को जद (यू) अध्यक्ष शरद यादव की अध्यक्षता वाली संसदीय नगर विकास समिति शहर में थी। हालांकि पार्टी की जरूरी बैठक के कारण श्री यादव मुंबई से ही दिल्ली के लिए रवाना हो गए। अंतत: मप्र के वरिष्ठ नेता कैलाश जोशी के नेतृत्व में यह समिति सुबह 7 बजे नागपुर पहुंची। समिति में अनिल देसाई, नदीम उल हक, फग्गनसिंह कुलस्ते, डॉ. रमा शंकर और नागपुर से राज्यसभा सांसद अविनाश पांडे और अजय संचेती थे।
समिति वर्धा मार्ग स्थित एक होटल में विश्राम करने के बाद सुबह 11:30 बजे मनपा अधिकारियों के काफिले के साथ कन्हान पंपिंग स्टेशन के लिए रवाना हुई। वहां पहुंचकर कन्हान पंपिंग स्टेशन से जुड़ी विविध सूचनाएं एकत्रित कीं। इसके बाद समिति नागपुर के लिए रवाना हुई। चलते-चलते रास्ते पर अधिकारियों ने आनंद टॉकीज-विजय टॉकीज आरयूबी का निरीक्षण कराया। भारी बारिश के बीच समिति आरयूबी पहुंची। दो मिनट पुल का निरीक्षण करने के बाद लगभग 2 बजे नागनदी देखने पहुंची।
संगम चाल से नागनदी का हाल-चाल जाना। नागनदी की दशा पर चिंता जताते हुए योजना पर ठीक से काम करने की सलाह दी। यहां से समिति सीधे होटल के लिए रवाना हो गई। जहां अधिकारियों ने विविध योजनाओं का प्रेजेंटेशन दिया। सभी योजनाओं की जानकारी लेकर शाम 5 बजे समिति के सभी सदस्य दिल्ली के लिए रवाना हो गए। समिति के सदस्यों के रवाना होने के बाद अधिकारी भी संतुष्ट दिखे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn